Turqia kritikohet sërish lidhur me lirinë e shtypit
Organizatat e të drejtave të njeriut thonë se mbi 50 gazetarë turq ndodhen në burg
Përkrahësit brohorisnin jashtë një gjykate të Stambollit ndërsa tre gazetarë u dërguan në burg të premten nën akuzat për pjesëmarrje në një organizate terroriste dhe nxitje të urrejtjes publike. Ata drejtonin faqen elektronike të lajmeve “Oda TV”, e cila është tejet kritike ndaj partisë në pushtet AK. Mediat turke njoftojnë se arrestimet u kryen në lidhje me hetimet që gazetarët po zhvillonin rreth deklaratave se policia kishte fabrikuar dëshmi në gjykimet e më shumë se 400 të akuzuarve për përpjekje për të përmbysur qeverinë. Halluk Shahin, profesor i medias në Universitetin “Bilgi” dhe drejtor pranë kanalit TV-8 në Turqi, thotë se qeveria përdor një politikë të caktuar për të frikësuar median. Të njëjtin shqetësim ndan edhe ambasadori i ri amerikan në Turqi, Frensis Xhej Riçardone, i cili tha pas arrestimit të gazetarëve se në Turqi “ekziston një politikë e qartë e mbështetjes për një shtyp të lirë. Në anën tjetër”, shtoi ambasadori amerikan, “gazetarët janë vënë nën arrest. Ne po përpiqemi ta kuptojmë këtë”. Komenti i diplomatit amerikan shkaktoi reagime të zemëruara nga anëtarët e lartë të qeverisë turke, përfshi kryeministrin Rexhep Tajip Erdoan. Zëdhënësi i Departamentit të Shtetit Pi Xhej Kraulli përkrahu ambasadorin, duke thënë se liria e shprehjes në Turqi mbetet një çështje shqetësuese. Sipas grupeve të të drejtave të njeriut, ka 56 gazetarë në burg. Më herët këtë muaj, Komiteti për Mbrojtjen e Gazetarëve me seli në SHBA akuzoi autoritetet turke se po nxirrnin gazetarët para gjyqit për të shtypur lajmet dhe komentimet kritike. Liria e shtypit po ashtu po ngre shqetësime në rritje për Bashkimin Evropian, të cilit po kërkon t’i bashkohet Turqia. Anëtari i Komitetit të Parlamentit Evropian për Turqinë, Hauit Riçard: Qeveria thotë se ajo ka paraqitur për miratim reformat për të përmirësuar lirinë e medias dhe për të pakësuar ndjekjet penale të shkrimtarëve dhe gazetarëve. Ministri për Anëtarësim në Bashkimin Evropian, Egemen Baësh, hedh poshtë kritikat e BE-së, duke thënë se shumica e të burgosurve po vuajnë dënimin për veprimtari jogazetarie. Qeveria turke thotë se shumë gazetarë të burgosur kanë lidhje me grupin rebel kurd PKK, i cili ka luftuar shtetin turk që nga viti 1984. Por grupet e të drejtave të njeriut thonë se ligjet kundër terrorit në Turqi po përdoren gjithnjë e më shumë për të kufizuar lirinë e shprehjes dhe të opozitës në vend sesa për të ndaluar dhunën.